钦定古今图书集成/明伦汇编/家范典/第084卷 > 《让婚表》宋·江敩
## 钦定古今图书集成/明伦汇编/家范典/第084卷 > 《让婚表》宋·江敩

伏承诏旨，当以临海公主降嫔”，荣出望表，恩加典外，
顾审𬨎蔽，伏用忧惶。臣寒门悴族，人凡质陋，闾阎有
对，本隔天姻。如臣素流，室贫业寡，年近将冠，皆已有
室，荆钗布裙，足得成礼。每不自解，无偶迄兹，媒访莫
寻，素族弗问。自惟门庆，属降公主，天恩所覃，容及丑
末。怀忧抱惕，虑不获免，征命所当，果膺兹举。虽门泰
宗荣，于臣非幸，仰缘圣贷，冒陈愚实。自晋氏以来，配
尚王姬者，虽累经美胄，亟有名才，至如王敦慑气，桓
温敛威，真长佯愚以求免，子敬灸足以违诏；王偃无
仲都之质，而倮露于北阶；何瑀阙龙工之姿，而投躯
于深井。谢庄殆自同于蒙室，殷冲几不免于彊鉏。数
人者，非无才意，而势屈于崇贵，事隔“于闻览，吞悲茹
气，无所逃诉。制勒甚于仆隶，防闲过于婢妾。往来出
入，人理之常。当宾待客，朋友之义。而令扫辙息驾，无
窥门之期；废筵抽席，绝接对之理。非唯交友离异，乃
亦兄弟疏阔。”第令受酒肉之赐，制以动静；监子荷钱
帛之私，节其言笑。姆奶争媚，相劝以严；妮媪竞前，相
谄以急。第令必凡庸“下才，监子皆葭萌愚竖，议举止
则未闲是非，听言语则谬于虚实；姆奶敢恃旧耆，唯
赞妒忌；尼媪自倡多知，务检口舌。其间又有应答问
讯，卜筮师母，乃至残馀饮食，诘辩与谁，衣被故敝，必
责头领。”又出入之宜，繁省难衷，或进不获前，或入不
听出，不入则嫌于欲疏，求出则疑有别意，召必以三
晡为“期，遣必以日出为限，夕不见晚魄，朝不识曙星。
至于夜步月而弄琴，昼拱袂而披卷，一生之内，与此
长乖。”又声影裁闻，则少婢奔迸；裙袂向席，则老丑丛
来。左右整刷，以疑宠见嫌；宾客未冠，以少容致斥。礼
则有列媵，象则有贯鱼，本无嫚嫡之嫌，岂有轻妇之
诮。况今义绝傍和，虔恭正匹，而每事必言，“无仪适设
辞，辄言轻易。”我又窃闻诸主集聚，唯论夫族，缓不足，
为急者法，急则可，为缓者师。更相扇诱，本其恒意，不
可贷借，固实常辞。或言野败去，或言人笑我。虽家曰
私理，有甚王宪，发口所言，恒同科律。王藻虽复彊佷，
颇经学涉，戏笑之事，遂为冤魂。褚暧忧愤，用致夭绝，
伤理害义，难以具闻。夫《螽斯之德，实致克昌，专妒之
行，有妨繁衍。是以尚主之门，往往绝嗣；驸马之身，通
离衅咎。以臣凡弱，何以克堪？必将毁族沦门，岂伊身
眚。前后婴此，其人虽众，然皆患彰遐迩，事融天朝，故
吞言咽理，无敢论诉。臣幸属圣明，矜照由道，弘物以
典，处亲以公，臣之鄙怀，可得自尽。如臣门分，世荷殊
荣，足守前“基，便预提拂，清官显宦，或由才升，一叨婚
戚，咸有恩假。是以仰冒非宜，披露丹实，非唯止陈一
己，规全身愿，实乃广申诸门忧患之切。伏愿天慈照
察，特赐蠲停，使燕雀微群，得保丛蔚，蠢物含生，自已
弥笃。若恩诏难降，披请不申，便当刊肤剪发，投山窜
海。